stanford-oval/wikipedia huggingface dataset:
מריו (זיכיון)
משחקי וידאו > משחקי חברה > סדרת משחקי Mario Party

סדרת משחקי Mario Party(אנ') הם משחקים מרובי משתתפים בהם ארבע דמויות הנשלטות על ידי אנשים או המחשב מתחרות זו בזו במשחק לוח דמוי מונופול הכולל גם מספר מיני משחקים. המשחקים מפותחים כיום על ידי חברת NDcube בעוד שחברת נינטנדו היא המפיצה של המשחקים. משחקי Mario Party פותחו בעבר על ידי חברת Hudson Soft.
בין השנים 1998 עד 2018 יצאו בסך הכל 11 משחקים בסדרה זו לקונסולות המשחקים הנייחות. בנוסף לכך יצאו לאורך השנים גם ארבעה משחקים בסדרה זו לקונסולות המשחקים הניידות.
משחקי וידאו > משחקי ספורט > סדרת משחקי Mario Tennis

סדרת משחקי Mario Tennis(אנ') היא סדרת משחקי ספין אוף של מריו בה ניתן לשחק במשחקי טניס נגד המחשב או נגד חבר.
ההופעה הראשונה של מריו במשחק טניס הייתה כשופט במשחק "Tennis"(אנ') שיצא במקור לקונסולת ה-NES בשנת 1984. משחק זה לא נחשב בפועל למשחק בזיכיון משחקי מריו.
בשנת 1995 יצא לשווקים המשחק "Mario's Tennis"(אנ') עבור הקונסולה וירטואל בוי בו מריו כיכב כדמות הראשית. בשנת 2000 חברת Camelot Software Planning הוציאה לשווקים את המשחק "Mario Tennis" עבור הקונסולה נינטנדו 64. לאורך השנים חברת Camelot Software Planning פיתחו משחקים נוספים בסדרה זו - "Mario Power Tennis" לקונסולה גיים קיוב ולקונסולה Wii, המשחק "Power Tour" לקונסולה הניידת גיים בוי אדוונס, המשחק "Mario Tennis Open" לקונסולה הניידת Nintendo 3DS, והמשחק "Ultra Smash" לקונסולה Wii U, והמשחק "Aces" לקונסולה נינטנדו סוויץ'.
משחקי וידאו > משחקי ספורט > סדרת משחקי Mario Golf

סדרת משחקי Mario Tennis(אנ') היא סדרת משחקי ספין אוף של מריו בה ניתן לשחק במשחקי גולף נגד המחשב או נגד חבר.
ההופעה הראשונה של מריו במשחק גולף הייתה במשחק "Golf"(אנ') שיצא במקור לקונסולת ה-NES בשנת 1984. אף על פי כן, משחק זה לא נחשב בפועל למשחק בזיכיון משחקי מריו.
בשנת 1987 יצא לשווקים המשחק "NES Open Tournament Golf"(אנ') אשר בו דמויותיהם של מריו ולואיג'י היו שחקני הגולף. בשנת 1999 יצא לשווקים המשחק "מריו גולף"(אנ') עבור הקונסולה נינטנדו 64. משחקים נוספים בסדרת משחקי Mario Golf אשר יצאו לשווקים לאורך השנים כוללים את המשחקים "Mario Golf: Toadstool Tour" אשר יצא עבור קונסולת הגיים קיוב, המשחק "Mario Golf: Advance Tour" אשר יצא עבור הקונסולה הניידת גיים בוי אדוואנס, ו-"Mario Golf: World Tour" אשר יצא עבור הקונסולה הניידת נינטנדו 3DS.
במהלך קיץ 2021 יצא לשווקים המשחק "Mario Golf: Super Rush"(אנ') עבור הקונסולה נינטנדו סוויץ'.
משחקי וידאו > משחקי ספורט > סדרת משחקי Mario Baseball

סדרת משחקי Mario Baseball היא סדרת משחקי ספין אוף של מריו בה ניתן לשחק במשחקי בייסבול נגד המחשב או נגד חבר.
בשנת 2005 יצא לשווקים המשחק "Mario Superstar Baseball"(אנ') עבור הקונסולה הניידת נינטנדו גיים קיוב. בשנת 2008 יצא לשווקים המשחק "Mario Super Sluggers"(אנ') עבור קונסולת המשחקים Wii.
משחקי וידאו > משחקי ספורט > סדרת משחקי Mario Strikers

סדרת משחקי Mario Strikers (אשר נמכרת במדינות אירופה תחת השם "Mario Football") היא סדרת משחקי ספין אוף של מריו בה ניתן לשחק במשחקי כדורגל נגד המחשב או נגד חבר. המשחקים ידועים באופיים האלים והאפל לעומת רוב משחקי מריו, שכן דמויות יכולות להרביץ אחת לשנייה.
משחק כדורגל של מריו הוצג לראשונה באחד ממשחקי המיני שנכללו במשחק "Mario Party 4".
המשחק הראשון בסדרת משחקי "Mario Strikers" היה המשחק "Super Mario Strikers"(אנ') אשר יצא במקור לשווקים בשנת 2005 עבור הקונסולה נינטנדו גיים קיוב. בשנת 2007 יצא לשווקים המשחק "Mario Strikers Charged"(אנ') עבור קונסולת ה-Wii.
משחקי וידאו > משחקי ספורט > סדרת משחקי Mario & Sonic at the Olympic Games

בשנת 2008 מריו ויתר דמויות הזיכיון של מריו החלו להופיעו לצד דמויות מהזיכיון של סוניק הקיפוד במשחק הספורט "Mario & Sonic at the Olympic Games"(אנ') יצא לרגל אולימפיאדת בייג'ינג (2008) ופותח על ידי סגה כסדרת משחקי קרוסאובר. זאת הייתה הפעם הראשונה בה סוניק ומריו הופיעו יחדיו.
לאורך השנים יצאו לשווקים בסך הכל שישה משחקים בסדרה - בשנת 2009 יצא לשווקים המשחק "Mario & Sonic at the Olympic Winter Games" (אנ') שיצא לרגל אולימפיאדת ונקובר (2010), בשנת 2011 יצא לשווקים המשחק "Mario & Sonic at the London 2012 Olympic Games" (אנ') שיצא לרגל אולימפיאדת לונדון (2012), בשנת 2013 יצא לשווקים המשחק "Sochi 2014 Olympic Winter Games" שיצא לרגל אולימפיאדת סוצ'י (2014), בשנת 2016 יצא לשווקים המשחק "Mario & Sonic at the Rio 2016 Olympic Games" שיצא לרגל אולימפיאדת ריו דה ז'ניירו (2016) ובנובמבר 2019 יצא לשווקים המשחק "Mario & Sonic at the Olympic Games Tokyo 2020"(אנ') שיצא לרגל אולימפיאדת טוקיו (2020).
משחקי וידאו > משחקים חינוכיים

בין השנים 1991 עד 1996 יצאו לשווקים תשעה משחקים חינוכיים בזיכיון של מריו. מעטים מהמשחקים הללו היו משחקי פלטפורמה. מרבית המשחקים היו ממוקדים בלימוד של דבר מסוים כמו הקלדה, מתמטיקה או היסטוריה. המשחקים פותחו באופן עצמאי על ידי החברות Software Toolworks, Interplay ו-Brainstorm.
המשחקים החינוכיים כוללים בין היתר את המשחק "Mario Teaches Typing" (מלמד הקלדה במחשב), "Mario's Time Machine" (מלמד היסטוריה), "Mario Is Missing" (מלמד גאוגרפיה), וסדרת "Mario's Early Years" (מלמדים ידע בסיסי לגיל הרך).
משחקי הווידאו של זיכיון מריו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הערה - הרשימה שלהלן אינה כוללת אזכורים ל-Ports של משחקים ישנים שפותחו עבור פלטפורמות אחרות בשנים מאוחרות יותר.
מדיות נוספות בזיכיון

הזיכיון של מריו כולל לא מעט ספרי קומיקס, סדרות מאנגה וסדרות טלוויזיה המבוססים על העולם של משחקי הווידאו. רובם ספרי הקומיקס, סדרות המאנגה וסדרות הטלוויזיה של הזיכיון הופקו והתפרסמו במקור בין סוף שנות ה-80 של המאה ה-20 עד תחילת שנות ה-90 של המאה ה-20.
מדיות נוספות בזיכיון > ספרי משחק

בין השנים 1991–1992 הוציאה נינטנדו סדרת ספרי משחק למריו והאגדה של זלדה בחיקוי פורמט סדרת Choose Your Own Adventure (אנ') הפופולרית. 4 ספרים נוספים יצאו עשור לאחר מכן בין השנים 2001–2002 בהוצאת Scholastic תחת השם " You Decide on the Adventure".
מדיות נוספות בזיכיון > סדרות טלוויזיה

ב-1989 עלתה לאוויר הסדרה "האחים סופר מריו". כל פרק בה ארך כ-20 דקות וחולק לשני חלקים: בחלקו הראשון, השחקנים לו אלבנו ודני וולס, המשחקים את מריו ולואיג'י, מציגים קטעי אקשן בכיכובם ומציגים כוכב אורח אחד בכל פרק. בחלק השני מוצג פרק מקורי שעוקב אחר האחים סופר מריו, או אחד מ-13 הפרקים של הסדרה "האגדה של זלדה" שמבוססת על משחק בעל אותו שם. בעקבות הסדרה, בשנת 1990 הופקה סדרת האנימציה "הרפתקאות האחים סופר מריו 3". הסדרה ארכה 26 פרקים, ובעקבותיה הופקה שנה אחר כך סדרת האנימציה "סופר מריו וורלד" בעלת 13 הפרקים. סדרות אלו נועדו יותר לילדים בגילאי גן לעומת הזיכיון הראשי. "האחים סופר מריו" ספגה ביקורות מעורבות בקרב מעריצים, אך "האגדה של זלדה" ספגה ביקורות שליליות.
בנוסף, דמויותיהם של מריו ודונקי קונג אוזכרו בסדרות טלוויזיה נוספות. הופעה בולטת היא בסדרה איש משפחה, בה דמותו של מריו הופיעה במספר פרקים; דמותו דובבה על ידי סת' מקפרלן, יוצר הסדרה.
מדיות נוספות בזיכיון > אנימה

ב-20 ביולי 1986 יצא לשווקים סרט האנימה "Super Mario Bros.: Peach-Hime Kyushutsu Dai Sakusen!" (ーパーマリオブラザーズ ピーチ姫救出大作戦!) אותו ביים מסאמי האטה ואשר העלילה בו מתמקדת במסע אותו עורכים מריו ולואיג'י במטרה להציל את הנסיכה פיץ' מהמלך קופה. סרט זה היה הסרט הראשון שהתבסס על משחקי הווידאו בזיכיון של מריו. עיבוד מאנגה של הסרט פורסם בערך באותה העת בה הסרט יצא במקור לאקרנים.
בנוסף לכך ב-3 באוגוסט 1989 פורסמו שלושה פרקי OVA המתבססים על הזיכיון של משחקי מריו.
מדיות נוספות בזיכיון > סרטים

בשנת 1993 יצא סרט מדע בדיוני המבוסס על המשחק המקורי בשם "האחים סופר מריו", שבו מככבים בוב הוסקינס בתפקיד מריו וג'ון לגוויזאמו בתפקיד לואיג'י. הסרט היה כישלון קופתי וביקורתי קשה.
בנובמבר 2017 פורסם שחברת Illumination Entertainment ונינטנדו יפיקו יחד סרט אנימציה המבוסס על "האחים סופר מריו". ב-23 בספטמבר 2021, נחשפו מדבבי הסרט בכיכובם של כריס פראט בתור מריו, אניה טיילור ג'וי בתור פיץ', צ'ארלי דיי בתור לואיג'י, ג'ק בלאק בתור באוזר, קיגן מייקל קי בתור טוד, סת' רוגן בתור דונקי קונג ואחרים. בנוסף, צ'ארלס מרטינה, המדבב של מריו במשחקים, יבצע הופעת קמע בסרט. הסרט, ששמו "האחים סופר מריו - הסרט", יצא ב-5 באפריל 2023.
מדיות נוספות בזיכיון > פארק השעשועים

לאחר מספר עיכובים בשל ההתפרצות של מגפת הקורונה ב-18 במרץ 2021 נחנך פארק השעשועים "סופר נינטנדו וורלד" ביפן. פארק נוסף מאותו הסוג נמצא כעת בתהליכי בנייה באתר הנופש יוניברסל אורלנדו. שיגרו מיאמוטו היה מעורב רבות בעיצוב פארק השעשועים.
מדיות נוספות בזיכיון > קומיקס ומאנגה

סופר מריו-קון (ביפנית: スーパーマリオくん) היא סדרת מאנגה יפנית שנכתבה במקור על ידי יוקיו סוואדה ופורסמה על ידי הוצאת שוגאקוקאן. סדרת המאנגה מכילה דמויות רבות ממשחקי מריו, כגון דמויות מהמשחקים World Super Mario ו-Paper Mario. סופר מריו-קון היא סדרת המאנגה המצליחה ביותר בזיכיון של מריו. סדרת מאנגה נוספת המבוססת על משחקי מריו נכתבה ונוצרה על ידי היאושי טאקאסה ויצאה לאור על ידי חברת PikkaPika Comics. גם סדרת מאנגה זו מכונה "סופר מריו-קון". הפיתוח של סדרת מאנגה זו הופסק בעקבות מותו של המחבר בשנת 2006.
סדרת ספרי הקומיקס "Nintendo Comics System" הייתה סדרת ספרי קומיקס שיצאו לאור בהוצאת חברת "וליאנט קומיקס" בשנים 1990 ו-1991. ספרי הקומיקס הללו, אשר הופקו במסגרת הסכם עם נינטנדו, הכילו דמויות ממשחקי הווידאו של נינטנדו ומסדרת האנימציה שהופקה לזיכיון מריו. ספרי הקומיקס שעוסקים באחים סופר מריו של חברת "וליאנט קומיקס" התבססו על שלושת המשחקים העיקריים של מריו עבור קונסולת המשחקים Nintendo Entertainment System וכמו גם על בסיס סדרת האנימציה "The Super Mario Bros. Super Show."
בשנת 1992 יצאה לאור סדרת הקומיקס "Super Mario Adventures" אשר צוירה בסגנון המאנגה היפני וכללה את הדמויות של זיכיון משחקי מריו והתבססה באופן רופף על העולם של הזיכיון.
בשלב מסוים חברת ארצ'י קומיקס העלתה בפני נינטנדו את האפשרות להפיק סדרת קומיקס חדשה של מריו אשר תהיה דומה לסדרת הקומיקס המבוססת על הזיכיון של סוניק הקיפוד אותה הפיקה בעבר החברה, אך ההצעה נדחתה.
באוקטובר 2015 יצאה לאור ביפן אנציקלופדיה המבוססת על העולם של האחים סופר מריו. ב-23 באוקטובר 2018 יצאה לאור אנציקלופדיה נוספת המבוססת על הזיכיון בהוצאת "Dark Horse Publishing".
מדיות נוספות בזיכיון > מוצרים נלווים

הפופולריות הרבה לה זכה הזיכיון הפכו את הזיכיון לתעשייה המכניסה מיליארדי דולרים ממכירת מוצרים נלווים. הדמויות הראשיות ודמויות המשנה של הזיכיון מופיעים על גבי מוצרים רבים, הכוללים בין היתר חולצות, מגזינים, בפרסומות, על גבי דגני בוקר, כרזות, וכו'. לאורך השנים הופקו גם מספר משחקי מונופל המבוססים על הזיכיון. באוגוסט 2020 חברת לגו הוציאה לשווקים גם לגו מריו.
קבלת הזיכיון > השפעה

דמותו של מריו כיכבה לאורך השנים, נכון ל-2021, ב-256 משחקי וידאו הכוללים משחקים בז'אנרים שונים (כולל משחקי פלטפורמה, משחקי מרוצים משחקי פאזל, משחקי מסיבה, משחקי ספורט, ואף משחקי ירי בגוף ראשון), ונכון ל-2021 הזיכיון של מריו הוא זיכיון משחקי הווידאו הנמכר ביותר בכל הזמנים.
לפחות 31 מהמשחקים השונים בזיכיון של מריו מכרו מאז 1995 מעל למיליון יחידות כל אחד - במיוחד סדרת משחקי "סופר מריו" שמכרה לבדה מעל ל-370 מיליון יחידות ברחבי העולם, סדרת Mario Kart שמכרה לבדרה מעל ל-154 מיליון יחידות ברחבי העולם, סדרת Mario Party שמכרה לבדה מעל ל-56 מיליון יחידות ברחבי העולם, וסדרת דונקי קונג שמכרה מעל ל-125 אלף מכונות ארקייד ברחבי העולם.
בשנת 2006 סדרת משחקי "סופר מריו" דורגה כזיכיון משחקי הווידאו הטוב ביותר על ידי IGN.
קבלת הזיכיון > בישראל

בישראל המשחקים זכו להצלחה בעיקר בקרבת בני נוער וילדים, הדמויות השתתפו במופע פסטיגל 1991 ובתוכנית "פלאי קלעים" בפרק "החיים על פי מריו". בנוסף, סדרת הטלוויזיה האחים סופר מריו שודרה בדיבוב לעברית ב-1991 בערוץ הילדים ובערוץ 2, וב-2012 בערוץ ג'וניור.
מחלת קרוהן

| --- | --- |

 תחום:  גסטרואנטרולוגיה 
 גורמי סיכון:  קרוב משפחה מדרגה ראשונה, עירוניות, דלקת התוספתן, אנטיביוטיקה, עישון, ניתוח שקדים 
 תסמינים:  שלשול, כאב בטן, ירידה במשקל, עייפות 
 טיפול:  ustekinumab  אנטיביוטיקה  TNF inhibitor  immunosuppressive drug  aminosalicylate  כולקלציפרול  סטרואיד  תרופה ביולוגית 
 קישורים ומאגרי מידע
 eMedicine:  172940 
 MeSH:  D003424
 סיווגים
 ICD-11:  DD70 
 
מחלת קרוהן (באנגלית: Crohn's disease) היא מחלה מעיים דלקתית כרונית. שייכת לקבוצת מחלות הנקראות מחלות מעי דלקתיות. המחלה עלולה להשפיע על כל מקטע של מערכת העיכול, מהפה ועד האזור פי הטבעת. החלק הנפוץ הנפגע הוא החלק המרוחק של המעי הדק, המעי העקום.
הסיבה המדויקת למחלה לא ידועה אך נמצא שהיא מושפעת מגנטיקה, סביבה והתגובה של מערכת החיסון. לא ניתן לרפא את מחלת הקרוהן במלואה, אך באמצעות אבחון וטיפולים מתאימים, ניתן לשלוט בשינויים דלקתיים המתעוררים. אפשרויות הטיפול כוללות תרופות, תוספי תזונה, ניתוחים או שילוב של כל אלה. המטרה בטיפול היא לטפל בדלקת, לתקן חוסרים תזונתיים ולהקל על תסמינים כמו כאבי בטן, שלשולים ודימום מפי הטבעת וכך למנוע סיבוכים.
שכיחות

שיעור הימצאות המחלה היא שלושה עד 20 מקרים לכל 100,000 בארצות המפותחות, במיוחד צפון אמריקה ומערב אירופה. שיעור ההימצאות נמצא בעליה באסיה ודרום אמריקה. יש מעט יותר מקרים של נשים לעומת גברים ונפוץ יותר אצל יהודים אשכנזים לעומת לא יהודים.
בישראל שיעור הימצאות המחלה הוא 15 מקרים לכל 100,000, אצל ילדים 8 מקרים לכל 100,000.
המחלה יכולה להופיע בכל גיל, אך המחלה מאובחנת לרוב בקרב מתבגרים ומבוגרים בין הגילאים 20 עד 30.
מקור שם המחלה

המחלה נושאת את שמו של הרופא היהודי-אמריקאי בריל ברנרד קרוהן שתיאר אותה יחד עם שני עמיתים, לאון גינצבורג וגורדון ד' אופנהיימר מבית החולים מאונט סיני.
אטיולוגיה

ההנחה היא, שמחלות מעי דלקתיות מתפרצות לאור סיבות שונות. אחת מהן היא מנגנון בקרה לא תקין במעיים, היוצר מצב כרוני שבו רירית המעיים עצמה לא מתפקדת כהלכה ברמה החיסונית. כלומר, התפקוד החיסוני איננו מיטבי. מצב זה, יחד עם הפגמים הגנטיים שנמצאו במחלות מעי דלקתיות, קשורים למספר תהליכים שונים: יכולת פגומה של מערכת החיסון להגיב לחיידקים ולהכחידם, תפקוד פגום של בקרה על תאים מפרישים המעורבים בתגובה מול התוצרים המטבוליים של החיידקים, וכן פגמים שנמצאו בתהליך הקשור להתפתחות הדלקת ולרזולוציה שלה.
מחקרים שבדקו את מכלול הגנים התורשתיים (גנום) מצאו מיקומים ספציפיים וקבועים בכרומוזומים (לוקוס), מופעלים על ידי גורמים סביבתיים שהתוצאה היא שתגובת מערכת החיסון המולדת (Innate immune system) או מערכת החיסון ההסתגלותית (Adaptive immune system) לקויה.
גורמים שקשורים לתגובת מערכת החיסון המולדת: לקוי בתפקוד של רירית המעי (Intestinal mucosal barrier), לקוי בתפקוד של תאי פנאט, שחיקה של הרשתית תוך-פלזמית בתוך תאי מערכת העיכול, תגובה לקויה לחלבונים לא מקופלים, תהליכי אוטופגיה לקויים, פגיעה בזיהוי מיקרוביוטה על ידי קולטני זיהוי דפוסים (Pattern recognition receptors).
גורמים שקשורים לתגובת מערכת החיסון הסתגלותית: חוסר איזון של תא T רגולטורי (Regulatory T cell) וציטוקינים (Cytokines), הפרעה בנדידת תאי דם לבנים ממערכת הדם למעי.
גורמי סיכון להופעת מחלת קרוהן

הגורם הסיכון הכי משמעותי לחלות במחלת קרוהן הוא קרוב משפחה מדרגה ראשונה שחולה במחלה. גורמי סיכון נוספים הם: עישון , חשיפה לטיפול אנטיביוטי, עירוניות, אפנדקטומיה (כריתת תוספתן) , ניתוח שקדים, מבחינה תזונתית- תזונה עשירה בשומן , מוצרי בשר, מחסור בויטמין D, צריכה של מזון מעובד(Ultra-processed food).
מנגנון המחלה (פתופיזיולגיה)

המחלה היא תוצאה של גורמים פתולוגים רבים, שהגורם המרכזי הוא מידת התגובה החיסונית והדלקתית. התגובה החיסונית המולדת קשורה לפגמים ברירית המעי. התגובה החיסונית המסתגלת קשורה לתגובת תאי לימפציט מסוג TH1 , תא T רגולטורי בתיווך ציטוקינים. הנדידה של תאים לאזור הדלקת נקבעת גם על ידי המטריצה חוץ-תאית ופעילות המטאלופרוטאין וביטוי יתר של מולקולות הדבקה (אנ'). כמו כן המחלה נגרמת מהאינטארקציה של הפתוגן הפונדקאי בין רירית המעי למיקריוביוטה של דרכי העיכול.
מחלת קרוהן מתאפיינת בפגיעות סגמנטליות, כלומר, המחלה אינה מופיעה בצורה רציפה לאורך כל המעי, אלא במקטעים חולים שמופרדים על ידי אזורים בריאים. מצב זה מכונה Skip lesions. הפגיעה במקטעים החולים כוללת את כל שכבות דופן המעי, תהליך הקרוי פגיעה טרנסמוראלית (Transmural). במקרים קלים של המחלה, ניתן לראות כיבים שטחיים ואפתות על פני שטח המעי במהלך בדיקה אנדוסקופית. במחלה פעילה יותר, מספר כיבים יכולים להתאחד ולהתפרש לאורך ולרוחב המעי, תוך שמירה על אזורים בריאים סביבם, מראה המכונה "cobblestone appearance" (מראה של רחוב מרוצף אבנים). בנוסף, מחלת קרוהן עשויה להוביל להיווצרות פסאודו-פוליפים (Pseudopolyps), בדומה למה שניתן לראות בקוליטיס כיבית.
בחלק מהמקרים מחלה פעילה מתאפיינת ביצירת דלקת מקומית באזורים מסוימים של המעי, לצד הופעה של פיסטולות, שהן חיבורים לא תקינים בין חלקי מעיים שונים או בין המעיים לרקמות אחרות בגוף, כמו שלפוחית השתן או העור. פיסטולות אלו עשויות לעבור תהליך של ריפוי לא תקין, שבמהלכו נוצרת צלקת (פיברוזיס) שגורמת להיצרות של המעיים. נוסף על כך, אחד המאפיינים הייחודיים של מחלת קרוהן הוא התעבות המזנטריום, רקמת שומן העוטפת את המעיים, אשר תהליך זה מתבטא בתופעה הקרויה "creeping fat" שבה השומן העוטף את המעי מתפשט ומתעבה. תופעה זו עשויה לגרום להיווצרות הידבקויות בין חלקי מעיים שונים ולפיסטולות נוספות.
הימצאות גרנולומות משתנה בין מחקרים שונים. נוכחותן של גרנולומות משויכת להופעת גיל צעיר יותר של ההמחלה, ולתסמינים קליניים רבים יותר. סוג הגרנולומות השכיח בקרוהן הוא מסוג Noncaseating granulomas
במצב תקין, הרירית של המעי מכילה כמות קטנה של לימפוציטים ותאי פלסמה המפוזרים בשכבה הנקראת השכבה המיוחדת (Lamina propria) מספר המצבורים הלימפואידיים ברירית, המורכבים מלימפוציטים, תאי פלסמה והיסטוציטים (Histiocyte), הוא מועט יחסית. עם זאת, במחלת קרוהן, ישנה עלייה משמעותית במספר הלימפוציטים ותאי הפלסמה בלמינה פרופריה, וכן במספר המצבורים הלימפואידיים. בנוסף, מופיעים מצבורים לימפואידיים חדשים בשכבת התת רירית (Submucosa) (הנקראת גם מצבור לימפואידי סובמוקוזלי), ולעיתים אף בשכבות עמוקות יותר של דופן המעי.
תסמינים וסימנים

מטופלים עם מחלת קרוהן יכולים להציג קשת רחבה של תסמינים קליניים, החל ממחלה קלה ועד מחלה קשה המחייבת ניתוחים חוזרים.
מחלת קרוהן יכולה לפגוע לכל אורך מערכת העיכול, מהפה ועד לפי הטבעת. כ-50% מן החולים, סובלים ממחלה המערבת הן את המעי העקום והן את המעי הגס, 25% סובלים ממחלה המערבת את המעי העקום בלבד ו-25% מעורבות של המעי הגס בלבד. מעורבות של אזור האנלי (פי הטבעת) ופריאנלי (סביב פי הטבעת) שכיחה בין 25%-35% מהחולים. הפגיעה באזור הפריאנלי יכול לבוא לידי ביטוי כפיסטולה, פיסורה, אבצסים והיצרות של התעלה האנאלית.
ב1998 נבחרו שלושה קריטריונים (Vienna classification) להבנת הסימפטומים של המחלה: 1. גיל האבחון (עד גיל 40 או מעל גיל 40), 2. מיקום המחלה (המעי העקום, המעי הגס, מעי הגס והעקום יחד, מערכת עיכול עילונה). 3. אופי המחלה (דלקתית, נוטה ליצור הצרות ונוטה ליצור פיסטולות)
ב2005 הורחבו קריטריונים אלה (Montreal classifications) מבחינת גיל (עד גיל 16, בין גיל 16 עד 40 ומעל גיל 40), לאופי המחלה התווסף מעורבות של האזור הפריאנלי.
התסמינים של המחלה מושפעים מהמיקום שלה במערכת העיכול ומנוכחות או היעדר הצרויות ופיסטולות. התסמינים הנפוצים הם: שלשול, ירידה במשקל, כאבי בטן ועייפות. יש מחקרים המצביעים שתסמינים עשויים להיות נוכחים באופן כרוני לאורך תקופה סמויה ארוכה של חודשים ואפילו שנים לפני שהאבחנה מתבססת.
התסמינים שמובילים את המטופל לפניה לגורם רפואי הם בדרך כלל שלשולים, כאבי בטן וירידה במשקל, אך לא תמיד. לפעמים, קיים רק סימפטום בודד למשל כאבי בטן , במקרים אחרים, דלקת התוספתן עשוי להוביל לתחילה זיהוי של המחלה. עבור אחרים, ממצאים מחוץ למערכת העיכול (למשל, בעיות במפרקים או ממצאים בעור) עשויים להיות הסימן הראשון ללא כאבי בטן משמעותיים.
תסמינים וסימנים > תסמינים וסימנים של מחלת קרוהן על פי אופי המחלה

מחלה דלקתית: החולה יתלונן לרוב על כאבי בטן ושלשולים, וסימנים מערכתיים יותר כמו ירידה במשקל, חום ועייפות.
מחלה שגורמת להצרויות: החולה עלול לפתח חסימות מעיים (בדרך כלל של המעי הדק). חסימות מעיים מאופיינים בחוסר גזים ויציאות, קולות מעיים מוגברים, בחילות והקאות.
מחלה שמאופיינת בפיסטולות חודרניות או מורסות: כאשר קיימת מורסה, בנוסף לכאבי בטן, חולים עלולים לסבול מסימנים מערכתיים כגון חום וצמרמורות. עלול גם להופיע סימנים חריפים של דַלֶקֶת הַצֶפֶק. סימנים יופיעו בהתאם למיקום הפיסטולה: שלשול במקרים של פיסטולה בין שני חלקים של המעי הדק (enteroenteric), זיהום בדרכי השתן בפיסטולה בין שלפוחית השתן למעי (enterovesicular) או בין דרכי השתן למעי (enterouretheral), או מעבר של צואה מהנרתיק במקרה של פיסטולה בין הנרתיק למעי (enterovaginal). דוגמה נוספת של פיסטולה היא בעור במקרה של חיבור בין העור למעי (enterocutaneous).
מחלה של מערכת העיכול העליונה: אפתות בפה, פגיעה בקיבה והתריסריון, היכולה להביא לבחילות, הקאות וכאב אפיגסטרי.
במקרים קשים של מחלת קרוהן עלול להיות גם דימום בצואה אם כי זה מאפיין יותר את מחלת קוליטיס כיבית.
המחלה מחוץ למערכת העיכול

קרוהן היא מחלה המערבת מערכות נוספות מלבד מערכת העיכול, אצל 43% מחולי קרוהן נראה השפעה של המחלה על מערכות גוף נוספות. תסמינים במערכת העיכול ומחוצה יכולים להיות תוצאה של פעילות המחלה (למשל, אנמיה מחוסר ברזל), קשורה לטיפולים רפואיים וכירורגיים (למשל, חוסר ספיגה עקב תפקוד לא תקין של המעיים או לאחר הסרת אזור של המעיים), או שניהם.
הפרעות עוריות: אפתות בפה, אריתמה נודוזום (Erythema nodosum), פסוריאזיס, פיסטולה. חלק מהתופעות העוריות קשורות לדפוס ההסטולוגי של המחלה (לדוגמה פיסטולות), מבין מחלות העור הקשורות לקרוהן השכיחה ביותר היא אריתמה נודוזום. ביטויים עוריים יכולים להופיע גם עקב הטיפול במחלה כמו התפרצות דמוית פסואריאזיס ואקזמה.
עיניים: דלקת הענבייה (Uveitis), דלקת לובן העין (Scleritis), (Episcleritis). סיבוכים בעיניים הקשורים ישירות למחלת הקרוהן, יראו סימני הטבה יחד עם הטיפול המערכתי במחלה.
מערכת השלד: סיכון מוגבר לשברים על רקע דלדול עצם (Osteoporosis). גורמי סיכון להתפתחות סיבוכים אלה: גיל מבוגר, מצב תזונתי לא מאוזן (משקל עודף, חוסר ויטמין D) ושימוש בטיפול בסטרואידים. כמו ניתן לראות דלקות מפרקיםarthritis Enteropathic arthropathy , ankylosing spondylitis
מחלות הקשורות לכבד ולדרכי המרה: מחלת כבד כרונית חסימתית (primary sclerosing cholangitis), שחמת הכבד (Cirrhosis), אבני כיס מרה ובדרכי המרה (choledocholithiasis, cholelithiasis).השכיחות של אבני מרה בקרב חולי קרוהן מוערכת בכ-15%. גורמי הסיכון להיווצרות אבני מרה כוללים גיל מעל 40, משך מחלה של יותר מ-15 שנים, מחלה הממוקמת במעי העקום (Ileum), היסטוריה של ניתוחים ואשפוזים מרובים, טיפול בסטרואידים, טיפול אימונותרפי, וקבלת הזנה תוך ורידית.
הפרעות אורולוגיות: אצל חלק מחולי קרוהן קיימת תופעה של אבני כליה ואבנים בדרכי השתן, בעיקר לאחר כריתה חלקית של המעי העקום (Ileum). האבנים הנוצרות הן אבני אוקסלט הסידן, המתפתחות באופן משני כתוצאה מעודף אוקסלט בשתן. באופן רגיל, סידן נקשר לאוקסלט במעיים על ידי חומצות שומן וחומצות מרה, תרכובת זו הופכת להיות לא מסיסה ומופרשת בצואה. אצל חולים הסובלים מלקוי בתפקוד של המעי העקום קיים ליקוי בספיגה של חומצות שומן וחומצות מרה שמותירות את האוקסלט חופשי במעיים והוא עובר ספיגה מחדש במעי הגס לדם וכתוצאה מכך עולות רמותיו בדם ואחר כך בשתן.
מחלות על רקע תהליך דלקתי: אסתמה, דלקת סימפונות (Inflammatory Bronchitis), דלקת קרום הלב (Pericarditis), דלקת מפרקים שיגרונית (Rheumatoid arthritis), טרשת נפוצה (Multiple sclerosis).
מחזור הדם: סיכון להתפתחות פקקת (Thrombosis) , תסחיף ריאתי (Pulmonary embolism) יתר לחץ דם פורטלי (Portal hypertension)).
מערכת הנשימה: דום נשימה בשינה (Obstructive sleep apnoea), זיהומים במערכת הנשימה (Chest infections).
סיבוכים

סיבוכי מעיים שכיחים במחלת קרוהן כוללים דלקת במעי הדק והגס (ileocolitis) המלווה בהיווצרות פיסטולות פנימיות או חיצוניות ואבצסים. כמו כן, קיימים מקרים של היצרויות העלולות להוביל לחסימת מעיים. סיבוכים נדירים יותר כוללים התנקבות המעי, התפשלות מעיים, והתפתחות של גידול ממאיר.
התנקבות המעי: מתרחשת בכ-1% עד 2% מן החולים, לרוב במעי העקום (Terminal Ileum).
אבצסים תוך בטניים ואגניים: מתרחשים אצל 10% עד 30% מן החולים. הטיפול בהם נעשה באמצעות ניקוז תחת טומוגרפיה ממוחשבת (CT), חלק החולים יזקקו גם לניתוח כריתה של מקטע המעי החולה. במחקר שנערך בישראל, נמצא כי גורמי סיכון לאבצסים כוללים: מחלה במיקום המעי הדק והגס, מעורבות של האזור הפריאנלי, סימנים קליניים כמו חום, לצד מדדי דם כגון יחס גבוה בין נויטרופילים ללימפוציטים ורמות מוגברות של חלבון C מגיב (CRP).
פיסטולה- כ-30% מחולי קרוהן יפתחו פיסטולה, הטיפול בהתאם לסימפטומים של המטופל, החל מטיפול תרופתי ועד להתערבות ניתוחית.
חסימת מעיים: במחקר רטרוספקטיבי (Retrospective cohort study) נמצא שמתוך 304,149 חולי קרוהן, כ-27,024 (כ-8.9%) פיתחו חסימת מעיים. חסימה זו מקושרת לעיתים קרובות להיווצרות היצרויות הנגרמות מדלקת טרנסמוראלית ופיברוזיס, שמובילים להיצרות חלל המעי.
הסיכון לסרטן

הסיכון הכללי לחולי קרוהן לחלות בסרטן גבוה בכ-30% בהשוואה לאוכלוסייה הכללית, כאשר גורמי סיכון נוספים כוללים טיפול תרופתי ממושך, גיל צעיר בעת האבחנה, ומעורבות מחלה נרחבת במערכת העיכול.
סרטן המעי הגס: הסיכון המצטבר לסרטן המעי הגס מגיע ל-8% לאחר 20 שנות מחלה בקרב חולים עם מעורבות של המחלה במעי הגס. הסיכון גבוה פי 2.4 מאשר באוכלוסייה הכללית. נמצא שמעקב באמצעות קולונוסקופיה כל לשנה עד שלוש שנים חיונית לגילוי מוקדם ומניעה של סרטן המעי גס אצל חולי קרוהן.
סרטן המעי הדק: הסיכון לחלות בסרטן המעי הדק גבוה במיוחד בקרב חולי קרוהן, עם שכיחות של כ-2.2% לאחר 25 שנות מחלה.
לימפומה: חולי קרוהן נמצאים בסיכון מוגבר פי 2 לחלות בלימפומה בהשוואה לאוכלוסייה הכללית. טיפול בתרופות מדכאות חיסון מעלה את הסיכון ללימפומה פי 3-5. יש מחקרים שמצאו שחולי קרוהן נמצאים בסיכון מוגבר לפתח לימפומה, גם ללא שימוש בתרופות מדכאות חיסון.
סרטן עור: סיכון מוגבר פי 4-7 לסרטן עור שאינו מלנומה, בעיקר בחולים המטופלים בתרופות מדכאות חיסון.
התזונה בחולי קרוהן

כ-70% מחולי קרוהן עלולים לחוות תת-תזונה ואובדן משקל, הנגרמים לעיתים כתוצאה מתת-ספיגה בשל דלקת כרונית או ניתוחים במערכת העיכול. בנוסף, עלולים להתפתח חסרים בחלבון ובברזל, ובמקרים רבים קיימת ירידה בצריכת המזון עקב חשש מהחמרת תסמינים. לא ניתן להמליץ על "דיאטה אחת" שתקדם הפוגה בכל חולי קרוהן עם מחלה פעילה בשל היעדר ראיות חד-משמעיות והטרוגניות גבוהה של הנתונים. חולי קרוהן בסיכון לפתח מצב תזונתי ירוד והיווצרות חסרים תוזנתיים. לכל מטופל יש צורך בגישה תזונתית מותאמת אישית, עדיף בהנחיית דיאטנית קלינית. קיימת טענה כי התזונה יכולה לשנות ישירות את הרכב המיקריוביוטה במעי שהוא בין הגורמים להופעת המחלה. להלן התייחסות למספר דיאטות שכיחות בטיפול בחולי קרוהן ולרכיבים ספציפיים בתזונה.